**Csemő Község Önkormányzata Képviselő-testületének**

**/2017. ( ) rendelete**

**a temető fenntartásáról**

# Csemő Község Önkormányzatának Képviselő-testülete az Alaptörvény 32. cikke (1) bekezdésének felhatalmazása alapján, Magyarország helyi önkormányzatairól szóló 2011. évi CLXXXIX. Tv. 42 § (1) bekezdésében meghatározott feladatkörében eljárva, a temetőkről és a temetkezésről szóló 1999. évi XLIII. törvény (továbbiakban: Ttv.) 41. § (3) bekezdésében meghatározottak alapján, figyelemmel a Ttv. végrehajtására kiadott 145/1999. (X. 1.) Korm. rendeletben (továbbiakban: Korm. rend.) foglaltakra, a tisztességes és méltó temetés, a halottak nyughelye előtt a tiszteletadás joga feltételeinek biztosítása, valamint a temetés lebonyolításában résztvevők együttműködése feltételeinek megteremtése érdekében az alábbi rendeletet alkotja:

**I. fejezet**

**Általános rendelkezések**

**A rendelet hatálya**

**1. §**

(1) Csemő Község Önkormányzata a köztemető fenntartására vonatkozó kötelező feladatáról az önkormányzat tulajdonában lévő köztemető kegyeleti közszolgáltatási szerződés keretében gondoskodik.

# (2) A rendelet hatálya Csemő község közigazgatási területén lévő 0337/3 hrsz-ú köztemetőre terjed ki.

# (3) E rendeletet kell alkalmaznia a köztemető tulajdonosának, a köztemető fenntartását, üzemeltetését ellátó személynek (szerveknek), valamint a temetkezési szolgáltatási tevékenységet végző természetes és jogi személyeknek (továbbiakban: temetkezési szolgáltatók), továbbá mindazoknak, akiknek a rendelet hatálya alá tartozó tevékenységek ellátása során, azzal összefüggésben jogai keletkeznek, és reá kötelezettségek hárulnak.

# (4) A rendelet szabályait kell alkalmazni a megváltott, de a megváltás időtartama alatt be nem temetett temetési helyekre is.

**Értelmező rendelkezések**

# **2. §**

# E rendelet alkalmazása szempontjából:

*a)***temető**: a település közigazgatási területén belüli, beépítésre szánt, építési használata szerinti zöldfelületi jellegű, kegyeleti célokat szolgáló, közegészségügyi rendeltetésű különleges terület, amelyet az elhunytak eltemetésére, a hamvak elhelyezésére létesítettek és használnak, vagy használtak.

# *b)* **köztemető**: az önkormányzat tulajdonában lévő temető, továbbá az a nem önkormányzati tulajdonban lévő temető is, amelyben az önkormányzat - a temető tulajdonosával kötött megállapodás alapján - a köztemető fenntartására vonatkozó kötelezettségét teljesíti.

# *c)* **temetési hely**: a temetőben létesített sírhely, sírbolt, urnafülke, urnasírhely, urnasírbolt, valamint a hamvasztóüzemi építmény területén, ingatlanán létesített urnafülke, urnasírhely. A temetési helyek egyes formái a temetés módja, továbbá a földben vagy építményben történő elhelyezkedése alapján különböznek egymástól.

# *d)* **sírjel**: a temetési hely megjelölésére használt különféle eszközök, építmények, tárgyak.

# *e)* **kegyeleti közszolgáltatás**: a köztemető fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló önkormányzati tevékenységek összessége.

# *f)* **temetőfenntartás**: a köztemető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint zöldfelületek karbantartása, felújítása és gondozása.

# *g)* **köztemető üzemeltetője**: a településen a kegyeleti közszolgáltatást az erre irányuló kegyeleti közszolgáltatási szerződés szerinti, szakmai feltételeknek megfelelő, az üzemeltetési feladatokat ellátó (gazdálkodó) szervezet.

# *h)* **temető üzemeltetése**: az eltemetésre, a temető és létesítményei igénybevételére, működésének és rendjének biztosítására irányuló összehangolt tevékenységek összessége, melyet a köztemető üzemeltetője - a rendeletben foglalt szabályozás keretei között - a kegyeleti közszolgáltatási szerződésnek megfelelően köteles ellátni és harmadik személyek felé meghatározni.

# *i)* **temetési hely feletti rendelkezési jog**: a temetési hely megváltási (újraváltási) díja ellenében szerzett, a temetési hely használatára irányuló jogosultság, mely felöleli továbbá a jogosultnak a temetési helyre helyezhető személyek körének meghatározására (ide értve a rátemetést is), sírjel állítására és mindezek gondozására irányuló jogosítványait, valamint ezzel összefüggésben a rendeletben meghatározott körű kötelezettségek teljesítését, s amely jog a vonatkozó jogszabályi előírások által meghatározott körben ruházható át, illetve szállhat át más személyre..

# *j)* **temetkezési szolgáltatás**: a köztemetőben végzett temetkezéssel kapcsolatos, a következőkben felsorolt szolgáltatások: a temetésfelvétel, az elhunytnak a kegyeleti igényeknek megfelelő temetésre való - az egészségügyi szolgáltató halottkezelési feladatkörébe nem tartozó és az egészségügyi intézmény területén kívül végzett - előkészítése, a temetéshez szükséges kellékekkel való ellátás, a ravatalozás, a búcsúztatás, a sírhelynyitás és visszahantolás, a sírba helyezés, a halott-szállítás, a hamvasztás és az urnakiadás, az urnaelhelyezés, az exhumálás és az újratemetés.

k) **A temető üzemeltetője által biztosított szolgáltatások**: a szolgáltatások fajtáit, tartalmát és díjait a rendelet 1. sz. melléklete tartalmazza.

**II. fejezet**

**A köztemetőre és**

**a temetési helyekre vonatkozó szabályok**

**A köztemető létesítése, bővítése, lezárása, infrastruktúrája**

**3. §**

(1) Csemő község közigazgatási területén köztemető létesítéséről, bővítéséről, temető vagy temetőrész lezárásáról, megszüntetéséről, kiürítéséről, újra használatba vételéről Csemő Község Önkormányzata gondoskodik a község települési rendezési tervének, valamint a hatályos jogszabályoknak megfelelően.

# (2) A köztemető és annak létesítményei fenntartásáról, üzemeltetéséről, valamint az ott folyó temetkezési, és e rendelet szerinti egyéb tevékenységek végzéséről az Önkormányzat a Tankó-Walter és Társa Temetkezési Szolgáltató Kft. (továbbiakban: üzemeltető) útján - kegyeleti közszolgáltatási szerződés alapján és keretein belül - gondoskodik.

# (3) Lezárt köztemetőben a temetői létesítmények közül a temető bekerítését vagy élő sövénnyel való lehatárolását, vízvételi lehetőséget, illemhelyet és hulladéktárolót kell biztosítani.

# **4. §**

# (1) A köztemető területén az Önkormányzat utakat, ravatalozót, a halottak ideiglenes elhelyezésére szolgáló tárolót és hűtőt, a temető bekerítés vagy élő sövénnyel való elhatárolást, vízvételi lehetőséget, illemhelyet, a temető területének megfelelő parkosítást, és hulladéktárolót biztosít.

# (2) A temetőn belüli utak rendszeres karbantartása, takarítása, sár- és síkosság-mentesítése az üzemeltető feladata.

# **5. §**

# (1) A köztemetőben az elhunyt ravatalozásra való előkészítésére, a kegyelet lerovására, az elhunyt elbúcsúztatására szolgáló ravatalozónak mind külső, mind belső ravatalozásra is alkalmasnak kell lennie.

# (2) A ravatalozó üzemi helyiségeinek és a búcsúztatásra szolgáló helyiségének elkülönítése érdekében a leválasztást úgy kell megoldani, hogy a gyászszertartás zavartalansága biztosított legyen.

**6. §**

# (1) A ravatalozó rendszeres takarításáról és szükség szerinti fertőtlenítéséről a köztemető üzemeltetője - a közegészségügyi és higiéniai előírásoknak megfelelő módon - köteles gondoskodni.

**Temetési helyek és szabályok**

**7. §**

# (1) A köztemetőt sírhelytáblákra, a sírhelytáblákat sorokra, a sorokat pedig számozott sírhelyekre kell felosztani. A sírhelytáblákat, a sorokat és a temetési helyeket számozni kell.

# (2) Az egyes sorokban a temetési helyeket a köztemető üzemeltetője jelöli ki.

# (3) Az Önkormányzat a köztemetőről köteles térképet (vázrajzot) készíteni, amelyen fel kell tüntetni, hogy mely sírhelytáblák, sorok milyen temetési helyek céljára vannak fenntartva. A temetőtérképet a temető bejáratánál ki kell függeszteni.

**8. §**

(1) A halottat eltemetni, az elhamvasztott halott maradványait elhelyezni – a (2) bekezdésben foglaltak kivételével – temetőben vagy temetkezési emlékhelyen létesített temetési helyen szabad.

(2) Az eltemettető vagy egyetértésével más hozzátartozó kívánságára az urnát – az átvétel egyidejű igazolása mellett – ki kell adni, és ennek megtörténtét a nyilvántartásban is fel kell jegyezni.

(3) A temetőkben már korábban elhelyezett urnák kérelemre történő kiadásáról az üzemeltető gondoskodik. Az urna kiadását az kérheti, aki a hamvasztásról gondoskodott, vagy az elhalt közeli hozzátartozója. A kiadás tényét a nyilvántartásban fel kell jegyezni.

(4) Amennyiben az urna kiadását kérő személy nem azonos a hamvasztásos temetésről gondoskodóval, úgy az urna, részére történő kiadásához a temetésről gondoskodótól hozzájárulást kell beszereznie. Ilyen személy hiányában a hozzájárulást a [[1]](#footnote-1)Ptk. 8:1 § (1) bekezdés 1. pontja szerinti sorrendben az elhalthoz legközelebb álló hozzátartozótól kell beszereznie.

# **9.§.**

# (1) A temetkezésre használt helyek a köztemetőben a következők lehetnek:

koporsós temetésnél:

# *-* egyes sírhely;

# *-* kettős sírhely;

- gyermeksírhely;

hamvasztásos temetésnél

# *-* urnafülke

# *-* urnasírhely.

A jelenleg üzemelő temetőben sírbolt, urnasírbolt – helyhiány miatt – nem építhető.

# (2) Külön sírhelytáblát kell létesíteni a mesterséges vagy spontán abortusz folytán távozó magzat, csonkolt testrész, emberi szerv, szervmaradvány eltemetésére. Hamvasztás esetén az ilyen hamvak szétszórhatók.

# (3) Jogi személy a rendelet hatálya alá tartozó köztemetőben temetési helyet csak abból a célból válthat meg, hogy oda a saját halottjának tekintett elhunyt személyt, vagy a jogi személlyel munkaviszonyban, vagy foglalkoztatásra irányuló egyéb jogviszonyban állt természetes személy elhunyt holttestét vagy hamvait helyezze el. A temetkezésre használt helyek magán- és jogi személyek között csere, adás-vétel, ajándéktárgyai nem lehetnek.

# **10. §**

# (1) Koporsós temetésnél a sírhelyek lehetnek felnőtt sírhelyek és gyermeksírhelyek.

# (2) A sírboltok, a gyermeksírhelyek, a kettős sírhelyek és az urnasírhelyek részére az üzemeltető külön táblát vagy sort jelölhet ki.

# (3) Egy koporsóba főszabályként egy elhunyt temethető, kivéve, ha az anya halála és az újszülött perinatális halála miatt az eltemetés egy időben történik, és az eltemettető így rendelkezett.

# (4) Hamvasztásos temetésnél a hamvakat tartalmazó urnát lehet urnafülkébe, urnasírhelybe, vagy sírhelybe rátemetni.

# (5) A koporsós sírhelybe temethető urnák számát azok befogadóképessége határozza meg.

(6) Rátemetésre vonatkozó engedélyt csak akkor lehet kiadni, ha a sírhelytáblát még nem zárták le, és a később eltemetett részére sírhely esetén a 25 év, urnasírhely esetén a 15 év nyugvási idő biztosítható.

# **11. §**

# (1) A köztemetőben levő sírhelyek méretei:

# *a)* egyes felnőtt sírhely: 2,10 m hosszú, 0,90 m széles, 2,00 m mély;

# *b)* kettős sírhely: 2,10 m hosszú, 1,80 m széles, 2,00 m mély;

# *c)* gyermeksírhely: 1,30 m hosszú, 0,60 m széles, 1,60 m mély.

# (2) A síremlék és tartozékai tervét (vázrajzát) az elhelyezés előtt a köztemető üzemeltetőjének be kell mutatni.

# (3) A temetési helyen túlterjeszkedő, közízlést sértő vagy oda nem illő felirattal ellátott sírjel nem helyezhető el.

# (4) Ha a halva született magzat eltemetéséről - kérésre - közeli hozzátartozója gondoskodott, a sírhelyen kereszt vagy fejfa is elhelyezhető, és azon az utónevet is fel lehet tüntetni.

# (5) A sírok egymástól való oldaltávolsága legalább 60 cm, a gyermeksíroknál pedig 30 cm kell legyen. A sorok között 0,60 m-1 m távolságot kell hagyni. A sírhelytáblák között legalább 4 m széles utat kell hagyni.

**12. §**

# (1) Az elhamvasztott halott hamvait tartalmazó urna földbe történő elhelyezését sírhely (rátemetéssel), urnasírhely szolgálja.

# (2) Az urnafülke (kolumbárium) hamvakat tartalmazó urnák elhelyezésére épített temetési hely, amelyet a temető tulajdonosa külön jogszabályban meghatározott esetekben a hatályos építésügyi jogszabályok előírásai szerint az építésügyi hatóság engedélyével létesíthet. Az urnafülkét úgy kell kialakítani, hogy a fülke egyedi díszítése biztosítható legyen.

# (3) Az urnafülkében az elhamvasztottak urnái helyezhetők el. Urnafülke építésénél az urnát befogadó belső méret 30 x 30 cm, 30 x 60 cm.

# (4) Az urnasírhely mérete 60 x 80 cm, mélysége 50 cm.

# (5) Urnasírba - a rendelkezésre jogosult döntése szerint - legfeljebb 4 urna helyezhető el.

(6) Sírhelyeken sírdomb felhantolása nem kötelező, magassága max. 50 cm lehet.

**A temetési helyek, sírjelek fenntartására vonatkozó szabályok**

**13. §**

# (1) A temetési hely megjelölésére sírjel használható, illetőleg létesíthető. A sírjel magasságát a helyi építési szabályzat, ennek hiányában az építésügyi hatóság korlátozhatja.

# A síremlék és tartozékai, valamint az emlékoszlop tervét (vázrajzát) a temető üzemeltetőjének az elhelyezés előtt be kell mutatni. A síremlék helyének kitűzését a temető üzemeltetője végzi el a helyszínen a vállalkozó jelenlétében. A temetési helyen túlterjeszkedő, közízlést sértő vagy oda nem illő felirattal ellátott sírjelet elhelyezni nem szabad. E szabályt a meglévő sírjelek felújításánál is alkalmazni kell.

# A sírok fölé épített szegélykő, síremlék, sírbolt és sírjel nem terjedhet túl a rendelkezési jog jogosultja által megváltott temetési hely területén.

# A temetési helyen csak az üzemeltető előzetes írásbeli hozzájárulásával ültethetők ki 1 méternél magasabbra növő fák, cserjék, bokrok. Az engedély nélkül ültetett 1 méternél magasabbra növő fákat, cserjéket, bokrokat az üzemeltető eltávolíttathatja.

# (2) A temetőben történő munkavégzést - a hozzátartozók részéről történő sírgondozás, a temetési hely növénnyel való beültetése és díszítése kivételével - a temető üzemeltetőjének a munkavégzés megkezdését megelőzően be kell jelenteni.

# A sírok fölé emelt síremlékek, sírjelek, helyreállítása, felújítása a temetési hely felett rendelkezni jogosultat terhelő kötelezettség, melyre a temető üzemeltetője megfelelő határidő tűzésével felszólíthatja, illetve az állékonyságot, a biztonságos használatot veszélyeztető állapot fennállása esetén a helyreállításra köteles felhívni a rendelkezésre jogosultat. A felhívást - a temetési hely megjelölésével - a temető kapuján (hirdetőtábláján) és a parcella sarkán 90 napra ki kell függeszteni és a felhívás közlését a rendelkezésre jogosult ismert lakcímén is meg kell kísérelni. A sírjel helyreállításáig a temetési helyre további temetkezés nem történhet.

# (3) Ha a sírjel felett rendelkezni jogosult a (2) bekezdésben foglalt felhívás ellenére a sírjelet nem állítja helyre és az életet is fenyegető közvetlen veszély áll fenn, akkor a közvetlen veszélyt a rendelkezni jogosult költségére a temető üzemeltetője szünteti meg.

# (4) A köztemető tisztasága és rendje érdekében sír áthelyezések, új síremlék állítása miatt - vagy más módon - feleslegessé vált sírjelek, sírkőmaradványok elszállításáról a temetési hely feletti rendelkezési jog jogosultja a munkálatok befejezése után azonnal köteles intézkedni.

# (5) A sírbontás megkezdése előtt a rendelkezési jog jogosultja vagy a megbízásából eljáró sírköves vállalkozó köteles az üzemeltetőnek bejelentést tenni. Be kell jelenteni továbbá, ha a síremlék elbontása mellett új síremlék felállítására is sor kerül, s az új síremlék felállítása után a (4) bekezdésben foglaltak szerint kell intézkedni a sírkőmaradvány, törmelék elszállításáról. Amennyiben új síremlék állítására nem kerül sor, úgy az áthelyezést, elszállítást, illetve bontást követően azonnal gondoskodni kell a bontási törmelék, sírkőmaradvány elszállításáról.

# (6) A (4)-(5) bekezdésekben meghatározott határidő eredménytelen elteltét követően - a rendelkezési jog jogosultjának írásbeli figyelmeztetése és a (2) bekezdés szerinti felhívás kifüggesztése mellett - a sírkőmaradványok, a törmelék elszállításáról a rendelkezési jog jogosultjának költségére és kárveszélyére az üzemeltető gondoskodik.

# (7) Az üzemeltető jogosult arra, hogy az elhanyagolt, elgyomosodott, s ezáltal a környezetet is veszélyeztető sírhelyeknél a rendelkezési jog jogosultjának eredménytelen írásbeli felszólítását követően a szükséges munkálatokat a rendelkezési jog jogosultjának költségére elvégeztesse. A környezetet veszélyeztető sírjelek esetén azok eltávolításáról az üzemeltető a jogszabályi előírások figyelembevételével gondoskodik.

# (8) A rátemetéskor lebontott síremlék - hacsak jogszabály vagy az építésügyi hatóság határozata eltérően nem rendelkezik - egy éven belül visszaállítandó. A lebontott síremléknek a temető területén történő tárolása az üzemeltetőnek nem kötelezettsége, azért nem terheli felelősség.

# (9) A lejárt és újra nem váltott, vagy újra nem váltható síron lévő síremlékről a temető üzemeltető az újraváltásra meghirdetett határidő leteltét követően köteles a sírhely felett korábban rendelkezésre jogosultat - vagy a nyilvántartásban fellelhető utolsó betemetés megrendelőjét - írásban figyelmeztetni a síremlék bontására és elszállításával kapcsolatos kötelezettségére. Ha a tulajdonos fenti írásbeli figyelmeztetése ellenére a kötelezett a sírhely lejártát követő 6 hónapon belül sem tett eleget kötelezettségének, a síremlék lebontható és értékesíthető.

# A síremlék bontásáról, értékesítéséről és annak eredménytelensége esetén megsemmisítéséről az üzemeltető köteles nyilvántartást vezetni és azokat öt évig megőrizni. Az értékesítésből származó bevételnek a bontás és a tárolási díj összegén felüli részét ezen időtartamon belül az írásban figyelmeztetett kötelezett részére vissza kell fizetni. Lezárt temető, temetőrész (parcella) esetében a Korm. rend. 19. § - a szerint kell eljárni.

# (10) Az exhumáláskor lebontott és feleslegessé vált síremléket, törmeléket, a rendelkezésre jogosult vagy meghatalmazottja (megrendelő) a bontást követő egy hónapon belül köteles elszállíttatni, ennek hiányában az üzemeltető gondoskodik a sírkőmaradványok és a törmelék elszállításáról a rendelkezésre jogosult költségére.

**Sírhelygazdálkodás**

**14. §**

# (1) A temetési hely felett az rendelkezik, aki megváltotta és a nyilvántartásban szerepel. A rendelkezési jog kiterjed a temetési hely használata mellett a temetési helyre helyezhető személyek körének meghatározására, síremlék, sírjel állítására és mindezek gondozására.

(2) Temetési helyet – kettős sírhely üresen maradó felének kivételével – először megváltani csak haláleset bekövetkezése miatt lehet.

# (3) A temetési hely feletti rendelkezési jog:

# *a)* egyes sírhely esetén a koporsós betemetés, illetve rátemetés napjától számított 25 év,

# *b)* kettős sírhely esetén a koporsós betemetés, illetve rátemetés napjától számított 25 év,

*c*) gyermeksírhely esetén 25 év,

# *d)* sírbolt esetén 60 év,

# *e)* urnafülke és urnasírhely esetén 15 év.

# (4) A temető, temetkezési hely tulajdonosának az eltemettetővel kötött megállapodása a (3) bekezdésben meghatározott időtartamnál hosszabb használati időt is megállapíthat. A temetkezési hely feletti rendelkezési jog meghosszabbítása (újraváltás) esetén a meghosszabbítás legrövidebb időtartama nem lehet kevesebb a (3) bekezdésben foglaltaknál.

# (5) Ha a (3) bekezdés a)-b) pontjában meghatározott sírhelyek használati időtartama alatt nem történik újabb koporsós betemetés, a sírhely további használati jogát csak újraváltással lehet biztosítani.

# (6) A sírboltok további használatára újraváltással csak az építésügyi hatóság engedélyének a birtokában kerülhet sor. Az engedélyt a rendelkezésre jogosult szerzi be. A használati idő meghosszabbításának engedélyezése esetén az engedély kiadása időpontjában érvényben lévő megváltási díjnak a sírbolt engedélyezett további használati idejére eső arányos részét kell az engedélyt kérőnek az újraváltás díjaként megfizetnie.

# (7) A temetési hely feletti rendelkezési jog újraváltással meghosszabbítható, s ez esetben a meghosszabbítás legrövidebb időtartamára a (3) bekezdésben foglalt rendelkezések az irányadók. A temetési hely újraváltásában elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozója.

# (8) Az újraváltás csak akkor tagadható meg, ha a temető tulajdonosa bizonyítja, hogy a területet átalakítja, vagy más célra kívánja felhasználni. Erről a temetési hely felett rendelkezni jogosult nyilatkozatot kérhet.

# (9) Megszűnik a rendelkezési jog gyakorlása, ha a használati idő meghosszabbítás hiányában lejár, illetve a temetési hely megszűnik. Emellett megszűnik a rendelkezési jog - a jogosult és az üzemeltető között létrejött megállapodás alapján - a temetési helyből kikerült holttest új temetési helyre történő áthelyezésével, illetőleg elhamvasztásával is, kivéve, ha az urnát ugyanarra a temetési helyre rátemetéssel visszahelyezik.

# (10) Az áthelyezett temetési hely használati ideje az eredetileg megváltott temetési hely használati idejéhez képest nem változhat, ha az áthelyezés indokolt esetben, az üzemeltető költségére történik.

# (11) Ha a rátemetést megrendelő nem azonos a rendelkezési jog jogosultjával, akkor teljes bizonyító erejű magánokiratok követelményeinek megfelelő engedélyt kell bemutatnia és leadnia az üzemeltetőnek.

# (12) A temetési hely feletti rendelkezési jog lejárta előtt 6 hónappal a temető üzemeltetője köteles írásban (ajánlott levélben) tájékoztatni a rendelkezésre jogosultat a lejárat időpontjáról, az újraváltás lehetőségéről - vagy annak hiányában az elutasítás indokáról - és díjáról.

(13) Az elhunytat az elhalálozás idejének sorrendje szerint a következő sírhelyre kell temetni, kivéve a kettős sírhelyeket. Indokolt esetben az üzemeltető ettől eltérhet.

# **15. §**

# (1) A temető, temetőrész, sírhelytábla (parcella), temetési hely lezárását hirdetményben kell közölni. A hirdetményt a lezárás időtartamáról a tájékoztató táblán, szükség szerint a temetőkapun is ki kell függeszteni.

**III. fejezet**

**A köztemető üzemeltetése**

# **16. §**

# (1) A köztemető üzemeltetését a törvényben, kormányrendeletben, a jelen önkormányzati rendeletben és a kegyeleti közszolgáltatási szerződésben meghatározottak szerint kell ellátni. A köztemető üzemeltetésével kapcsolatosan biztosítani kell a látogatók számára a temetők használatát, illetve emellett a különféle temetői tevékenységek rendezett működését.

# (2) Az üzemeltetés körébe tartozó feladatokat a fenntartó (önkormányzat) és az üzemeltető között létrejött kegyeleti közszolgáltatási szerződés tartalmazza, mely alapján az üzemeltető a vonatkozó jogszabályok és jelen rendelet keretei között a köztemetőben:

# *a)* köteles a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét meghatározni, kiemelten figyelemmel a Ttv. azon szabályaira is, mely szerint az üzemeltető a temetkezési szolgáltatók között hátrányos megkülönböztetést nem alkalmazhat.

# *b)* biztosítja az eltemetés (urnaelhelyezés) feltételeit, ideértve a temetési helyre való első temetést megelőzően a sírhely kiásásáról (sírásás) való gondoskodást, továbbiakban a sírhelynyitásról gondoskodik;

# *c)* biztosítja a temetőlátogatók kegyeletgyakorlásának feltételeit, a nyitvatartási időt (4. sz. melléklet);

# *d)* biztosítja a ravatalozó és annak technikai berendezései, valamint a temető egyéb közcélú létesítményei (infrastruktúra) karbantartását és működteti azokat;

# *e)* gondoskodik a temetőbe kiszállított elhunytak átvételéről és biztosítja a temető nyitását, zárását;

# *f)* vezeti és megőrzi a nyilvántartó könyveket;

# *g)* tájékoztatja a temetőlátogatókat;

# *h)* kijelöli a temetési helyeket;

# *i)* elvégzi a temető és létesítményeinek tisztán tartását, az utak karbantartását, síkosság- mentesítését és a hó-eltakarítást;

# *j)* gondoskodik a hulladék összegyűjtéséről és elszállíttatásáról;

# *k)* gondoskodik a temető rendjének betartásáról és betartatásáról;

# *l)* összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és az urnaelhelyezés zökkenőmentes lefolytatását;

# *m)* gondoskodik az ügyfélfogadásról;

*n)* az üzemeltető tevékenységét a kegyeleti jogok betartása mellett, folyamatos rendelkezésre állással, a közzétett nyitvatartási, ügyfélszolgálati időben, illetőleg munkatervében foglaltaknak megfelelően végzi.

**Az eltemetés (urnaelhelyezés) feltételeinek biztosítása, nyilvántartások vezetése**

**17. §**

# (1) A köztemetőben polgári és egyházi szertartás szerint történő temetés egyaránt biztosítható.

(2) A köztemetőben – felekezethez való tartozás nélkül – csak az elhalálozásuk idején bejelentett csemői lakcímmel rendelkező személyeket lehet eltemetni.

(3) Más településen lakott elhunytat a hozzátartozó kérésére Csemő község polgármesterének írásbeli engedélyével lehet eltemetni. A hozzájárulást, amennyiben az elhunyt csemői lakos közeli hozzátartozója (Ptk. 685.§), nem lehet megtagadni.

# **18. §**

# (1) A köztemetőbe szállított halottat csak az azonosság megállapítása és az okmányoknak az üzemeltető részére történő átadása után lehet eltemetni. Azonnali temetés hiányában gondoskodni kell a hűtőben, ravatalozóban történő elhelyezésről.

# (2) Ha a köztemető üzemeltetője az azonosság vagy az okmányok tekintetében hiányosságot észlel, az átvételt felfüggeszti, és a halottvizsgálati bizonyítványt kiállító orvost, valamint az illetékes kistérségi intézetet értesíti.

# (3) Az elhunyt átvétele a temető halottasházában csak az előírt szállítási okmányok alapján lehetséges. Az átvétel során az azonosító cédulákon szereplő adatoknak a megrendelés és a halottvizsgálati okmányok adataival egyezniük kell. Az átvétel tényét és időpontját a kísérő iratokon igazolni kell.

# (4) A halottátvevőnek a tételes átvételt követően a halott-átvételi naplóban kell rögzíteni az átvétel időpontját, a halott teljes nevét, azt, hogy honnan szállították be az elhunytat, és a beszállítást végző vállalkozó nevét.

# (5) Amennyiben az átvételnél megállapítást nyer, hogy a halotton ékszer, nemesfémből vagy drágakőből készült tárgy van, azokat a testről el kell távolítani és ezt a tényt jegyzőkönyvben rögzíteni kell.

**19. §**

# (1) A temetésről sorrendben a következők kötelesek gondoskodni:

# *a)* aki a temetést szerződésben vállalta,

# *b)* akit arra az elhunyt végrendelete kötelez,

# *c)* a végintézkedés hiányában elhunyt temetéséről az elhalálozása előtt vele együtt élő házastársa vagy élettársa,

# *d)* az elhunyt egyéb közeli hozzátartozója [[2]](#footnote-2)(Ptk. 8:1 § (1) bekezdés 1. pontja) a törvényes öröklés rendje szerint.

# (2) Ha temetésre kötelezett személy nincs, ismeretlen helyen tartózkodik, vagy a kötelezettségét nem teljesíti, a temetésről az elhalálozás helye szerinti önkormányzat polgármestere gondoskodik.

# **20. §**

# (1) A halottat koporsós temetés esetén - ha jogszabály másként nem rendelkezik - a halottvizsgálati bizonyítvány kiállításától számított 96 órán belül el kell temetni, kivéve, ha:

# *a)* a halottvizsgálatot végző orvos a halottvizsgálatra vonatkozó rendelkezések alapján ettől eltérő engedélyt adott,

# *b)* a temetésre az eltemettető kívánsága szerint 8 napon belül kerül sor, feltéve, hogy a holttest hűtése folyamatosan biztosított,

# *c)* a temetésre az eltemettető kívánsága szerint - a temetés helye szerint illetékes kistérségi intézet engedélyével - 15 napon belüli időpontban kerül sor, feltéve, hogy a holttestnek az eltemetésig történő hűtése folyamatosan biztosított.

# (2) A halottat - hamvasztásos temetés esetén - a halottvizsgálati bizonyítvány kiállításától számított 15 napon belül el kell hamvasztani. A holttestet a hamvasztásig hűteni kell.

# **21. §**

# (1) A köztemetőben - a kegyeleti jogok gyakorlása céljából - a temetési helyekről az üzemeltető nyilvántartásokat köteles vezetni. A temetési helyek nyilvántartására a nyilvántartó könyv szolgál.

# (2) A nyilvántartó könyv a következő adatokat tartalmazza: folyószám, a temetés (urnaelhelyezés) napja, az elhalt családi neve és utóneve, születési családi és utóneve, születési ideje, anyja neve, legutolsó lakóhelyének a címe, az elhalálozás időpontja, a sírhelytábla, sírhelysor, temetési hely száma, valamint az eltemettető, illetve a temetési hely felett rendelkezni jogosult személy neve, lakcíme és a síremlékre vonatkozó bejegyzések.

# (3) Az ismeretlen holttest esetében a nyilvántartó könyvbe be kell jegyezni az eljáró hatóság nevét, az eljárás ügyszámát.

# (4) A holttestmaradványok közös sírba történő helyezése esetén a köztemetőben vezetett nyilvántartó könyv rovatába a közös sírba történő helyezést annak időpontjával és a közös sír megjelölésével kell bejegyezni.

# (5) A nyilvántartó könyv adataiba az eltemettető és a temetési hely felett rendelkezni jogosult személy tekinthet be. Az üzemeltető a nyilvántartó könyv adatai alapján a temető nyitvatartási ideje alatt felvilágosítást köteles adni az elhunyt személy temetési helye után érdeklődőnek.

# (6) A temető üzemeltetője köteles gondoskodni a nyilvántartó könyvbe bejegyzett (tárolt) személyes adatok biztonságáról.

# (7) Az üzemeltető a nyilvántartó könyv adatait elektronikus adathordozón is tárolhatja. Elektronikus nyilvántartás esetén hiteles biztonsági másolat készítése vagy párhuzamos manuális nyilvántartás vezetése szükséges.

# (8) A nyilvántartásokba történő bejegyzést időrendi sorrendben kell teljesíteni.

**22. §**

# (1) A kegyeleti jog gyakorlásának elősegítése érdekében az üzemeltető megfelelő tájékoztatást köteles nyújtani a látogatók részére akár egyedi, akár közérdekű ügyben. A temetőben történő eligazodás érdekében az üzemeltető megfelelő tájékoztató és információs táblákat helyez el.

# **23. §**

# (1) A ravatalozó és technikai berendezései, valamint a temetők egyéb közcélú létesítményei karbantartása és biztonságos működtetése az üzemeltető feladata.

# (2) Ravatalozót oly módon kell megépíteni és karbantartani, hogy alkalmas legyen az elhunyt ravatalozásra való előkészítésére, a kegyelet lerovására és az elhunyt elbúcsúztatására. Az épületen belüli üzemi - technikai és a búcsúztató helyiségeket el kell választani egymástól.

# (3) A ravatalozó esztétikai megjelenésének, berendezési tárgyainak kifogástalan minőségűnek kell lennie, biztosítva egyben a méltó kegyeletgyakorlást.

# **24. §**

# (1) A létesítmények karbantartásával, felújításával és gondozásával kapcsolatos feladatokat a közegészségügyi és műszaki feltételekre vonatkozó jogszabályi előírások mellett a kegyeleti közszolgáltatási szerződésekre vonatkozó szabályok szerint, a szerződésben rögzített feltételek szerint kell biztosítani.

**A temető rendje**

**25. §**

(1) A temető nyitvatartását a rendelet 2. sz. melléklete tartalmazza.

(2) A temetőből a nyitvatartási idő leteltekor külön felszólítás nélkül el kell távozni.

(3) A nyitvatartás rendjét a temető bejáratánál ki kell függeszteni.

(4) A temetőkben mindenki a hely csendjének, a kegyeletnek megfelelő magatartást köteles tanúsítani.

**26. §**

(1) A temető folyamatos tisztántartásáról, a rendezett környezet biztosításáról, a növényzet és a közösségi helyek gondozásáról az üzemeltető gondoskodik. A sírok, síremlékek gondozása a hozzátartozók feladata. Ha a hozzátartozó más településen lakik, a sírhely gondozására az üzemeltetővel szerződést köthet. A temető környezetének védelme, rendjének és tisztaságának megőrzése minden látogató kötelezettsége.

(2) A temető területén csak a sírok díszítésére szolgáló tárgyakat – virágot, dísznövényzetet, vázát, mécsest, sírlámpát – szabad elhelyezni. A sírhoz tartozóan padot elhelyezni kizárólagosan a temető üzemeltetetővel történő előzetes egyeztetéssel lehet. A temető rendjét zavaró tárgyakat az üzemeltető eltávolítja.

(3) A temetőben a síremléket, kegyeleti tárgyakat, növényzetet rongálni, bepiszkítani tilos.

(4) A sírhelyek gondozásával kapcsolatban keletkező szemetet a gondozást végző személy csak a kijelölt helyeken – lekerített részeken – helyezheti el. Avart, elszáradt koszorút és virágmaradványt elégetni tilos.

(5) A temető területén a talajt és a gyepet engedély nélkül felásni és bárhová elvinni tilos.

(6) A temetőkben a kegyeleti tárgyakat, a sírokra ültetett fákat és növényeket, valamint a sírok díszítésére szolgáló anyagokat beszennyezni tilos.

(7) A sírok és az urnasírok kerítéssel nem határolhatók körül.

(8) A temetőkben a gyertyaégetés során ügyelni kell arra, hogy az tűzveszélyt ne okozzon.

(9) A temetők területére állatot bevinni – a vakvezető kutyák kivételével – tilos.

(10) A kolumbárium fülkék előrészén a közízlést sértő virágtartók, díszítések vagy feliratok nem helyezhetők el.

(11) A temető területéről sírkövet, síremléket és fejfát – vagyonvédelmi okokból – csak a temető üzemeltetőjének történt előzetes bejelentés után lehet kivinni.

(12) A temetőbe gépjárművel, motorkerékpárral, kerékpárral behajtani és ott közlekedni tilos.

(13) A (12) bekezdésben foglalt tiltás a mozgáskorlátozottakra, az engedélyezett munkálatokat végzőkre és – esetenként – a láthatóan idős és beteg személyekre nem vonatkozik.

(14) A temetőben elhelyezett tárgyakért, valamint a sírok és síremlékek esetleges megrongálásáért az üzemeltetőt, illetve a tulajdonost anyagi felelősség nem terheli.

**A temetkezési szolgáltatás, illetve a temetőben végzett egyéb**

**vállalkozási tevékenység ellátásának rendje, összhangja**

**27. §**

# (1)Az Önkormányzat a temetőn belüli, az elhunyt hűtésével, ravatalozásával, a temetőben erre

# a célra rendszeresített szállítójárművön történő szállításával, továbbá a hamvaknak az erre

# szolgáló berendezéssel történő szórásával, urnaelhelyezéssel, sírásással, sírhelynyitással,

# sírbahelyezéssel, visszahantolással, újratemetéssel és exhumálással kapcsolatos feladatok

# ellátására kötelezővé teszi az üzemeltető szakszemélyzetének és berendezésének

# igénybevételét.

# (2) A temető területén tilos temetkezési szolgáltatásra utaló reklám és hirdetőtábla elhelyezése.

# (3) Köztemető területén külön jogszabályban meghatározott telepengedély alapján gyakorolható ipari és szolgáltató tevékenység végzésére nem lehet telephelyet létesíteni és ilyen tevékenységgel létrehozott terméket nem lehet forgalmazni.

# (4) A temetkezési szolgáltatásokon kívüli egyéb vállalkozási tevékenységek (kőfaragó, sírgondozó, síremlékkészítő stb.) végzése a 13.§ - ban foglaltak mellett az alábbi feltételekkel biztosíthatók:

# *a)* a vállalkozók a munkavégzés megkezdése előtt legalább egy munkanappal előbb kötelesek bejelenteni az üzemeltetőnek, hogy a temető melyik temetési helyén, milyen jellegű munkát végeznek, mely személy megbízása alapján;

# *b)* síremléket a tevékenység végzésére jogosító vállalkozói igazolvánnyal rendelkező vállalkozó készíthet. A munkálat megkezdésének bejelentésével egyidejűleg az üzemeltetőnek be kell mutatnia engedélyét.

# *c)* a vállalkozók 8.00 – 16.00 óra közötti időpontban, munkanapokon végezhetnek munkálatokat. Indokolt esetben ettől az üzemeltető eltérhet.

# *d)* a vállalkozók a munkavégzés érdekében - ha az indokolt - gépjárművel is behajthatnak a temetőbe, kötelesek azonban az üzemeltető intézkedéseit megtartani;

# *e)* a vállalkozók a munkálatok befejezését követően, illetve több napos folyamatos munkavégzés esetén az utolsó napon kötelesek a törmelékeket, szemetet, lomot stb. elszállítani vagy az önkormányzat külön rendeletében foglaltak szerint elszállíttatni és a sír környezetét rendezetten, tisztán hagyni;

# *f)* a vállalkozóknak a munkavégzést úgy kell megszervezni, hogy azzal a köztemető látogatók kegyeletgyakorlását, a köztemető rendjét, nyugalmát és a temetési szertartásokat ne zavarják.

**A szociális temetésre vonatkozó rendelkezések**

# **28. §**

1. Szociális temetés esetén e rendelet rendelkezéseit az alábbi eltérésekkel kell alkalmazni:
2. A szociális sírhelyekre temetendők azok az elhunytak, akikről a szociális temetés szabályai szerint gondoskodnak. A szociális sírhelyek a temető észak-nyugati parcellájában kerültek kijelölésre. A sírok méretét a 11. §-ban foglaltak szerint kell kialakítani.
3. A szociális temetésbe tartozó temetkezési szolgáltatások elvégzésének megkezdése előtt az üzemeltető írásban tájékoztatja a szociális temetés lebonyolításában közreműködőket a temetéssel összefüggő munkavédelmi, közegészségügyi, járványügyi és egyéb szabályokról. A szabályok megszegése esetén az üzemeltető köteles a temetést felfüggeszteni.
4. A szociális temetés lebonyolításában közreműködők kötelesek az üzemeltető által a sírhely kiásásához, a koporsó leengedéséhez, a betemetéshez biztosított eszközöket rendeltetésüknek megfelelően használni. A nem rendeltetésszerű használatból eredő károkat a szociális temetés lebonyolításában közreműködők kötelesek megtéríteni.

**29. §**

# (1) Jelen rendelet keretei között az üzemeltető temetői rendet állapíthat meg, melynek helyi kifüggesztéséről köteles gondoskodni.

**Díjak, nyitvatartási idő**

**30. §**

(1) A rendelet hatálya alá tartozó köztemetőben:

* az üzemeltetési díjakat az 1. számú melléklet,
* a köztemető nyitvatartási idejét a 2. számú melléklet tartalmazza.

# **IV. fejezet**

**Vegyes és záró rendelkezések**

# **31. §**

# (1) A rendelet 2018. január 01. napján lép hatályba.

# (2) A rendelet rendelkezéseit a hatályba lépést követően felvett megrendeléseknél, illetve az azt követően induló ügyekben kell alkalmazni.

(3) A rendelet hatálybalépésével egyidejűleg hatályát veszti a temető fenntartásáról szóló 10/2003. (V. 21.) rendelet és a temető fenntartásáról szóló 10/2003. (V. 21.) számú rendelet 1. sz. mellékletének módosításáról szóló 5/2004. (III. 17.) rendelet.

Csemő, 2017. november ….

Tóth János Dr. Lakos Roland

jegyző polgármester

A rendelet kihirdetve 2017. ………..

Csemő, 2017. december ….

Tóth János

jegyző

1. **számú melléklet**

**Üzemeltetői díjak**

Temetési helyek és a temetési helyek újraváltásának díja: (A díjak nettó díjak.)

1. Koporsós sírhelyek
2. egyes sírhely: 3.000.- Ft
3. kettős sírhely: 6.000.- Ft
4. gyermeksírhely: 0.- Ft
5. Urnasírhelyek
6. urnasírhely: 2.500.- Ft
7. urnafülke (egyes): 20.000.- Ft
8. urnafülke (kettes): 40.000.- Ft

A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjak:

1. ravatalozási terem, ill. ravatalozási hely: 10.000.- Ft
2. sírásás/sírnyitás

* koporsós sírhely: 15.000.- Ft
* urnasírhely: 6.000.- Ft

1. exhumálás/újratemetés 25.000.- Ft
2. hantolás

* koporsós sírhely: 7.000.- Ft
* urnasírhely: 2.000.- Ft

1. sírhelybe helyezés

* koporsó: 10.000.- Ft
* urna: 5.000.- Ft
* urna urnafalba helyezése: 5.000.- Ft

1. Hűtés 96 órán belül 5.000.- Ft
2. Hűtés 96 órán túl minden megkezdett nap 1.200.- Ft
3. Szállítás temetőn belül: 5.000.- Ft.
4. **számú melléklet**

**A köztemető nyitvatartási rendje**

március 1-től szeptember 30-ig 07.00-tól 20.00 óráig

október 1-től október 27-ig 07.00-tól 18.00 óráig

október 28-tól november 5-ig 07.00-től 22.00 óráig

november 6-tól február 28-ig 07.00-től 18.00 óráig

Ettől eltérni csak Halottak napja körüli időszakban lehet.

1. [↑](#footnote-ref-1)
2. [↑](#footnote-ref-2)