

Tárgy: **a 2018. évi belső ellenőrzési terv**

**elfogadása**

**E L Ő T E R J E S Z T É S**

**Csemő Község Képviselő-testületének**

**2017. november 22-én tartandó ülésére**

**Tisztelt Képviselő-testület!**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet, valamint a Magyarország helyi önkormányzatairól szóló 2011. évi CLXXXIX. törvény 119.§ (5) bekezdésében foglaltak szerint Csemő Község Önkormányzat képviselő-testülete az alábbi éves ellenőrzési tervet határozza meg. Az önkormányzat belső ellenőrzésének hatálya kiterjed Csemő Község Önkormányzatára, a Csemői Polgármesteri Hivatalra és a Csemői Nefelejcs Óvodára.

a) Az ellenőrzési terv elkészítése során felhasznált kimutatások, elemzések, egyéb dokumentumok felsorolása

A tervkészítést komplex elemző munka előzte meg, melynek a célja a gazdálkodást befolyásoló kockázatok felmérése, és ez alapján az ellenőrzési témakörök meghatározása volt. Az elemzésekhez szükséges adatok megszerzéséhez felhasználásra kerültek az önkormányzat beszámolói, költségvetési jelentései, és egyéb pénzügyi kimutatásai, a vagyonváltozásokat tartalmazó nyilvántartások, az önkormányzat szabályzatai, valamint az előző évek vonatkozásában belső és külső szervezetek által készített ellenőrzési jelentések megállapításai.

b) Az ellenőrzési tervet megalapozó elemzések és a kockázatelemzés eredményének összefoglaló bemutatása

Kockázatelemzés során felállított prioritások, a külön jogszabályokban előírt ellenőrzési kötelezettségek és az ellenőrzés rendelkezésére álló erőforrások alapján készült el a 2018. évi belső ellenőrzési terv. A kockázatelemzésre vonatkozó feladatok Csemő Község Önkormányzat Belső Ellenőrzési Kézikönyvében meghatározott szabályok szerint kerültek végrehajtásra.

A gazdálkodásra fokozott veszélyt jelentő, gyakran előforduló, kockázatok kiszűrése rámutatott azokra a területekre, melyeknek ellenőrzése a következő évben elsőbbséget élvez.

c) A bizonyosságot adó tevékenységhez rendelkezésre álló és a szükséges ellenőri kapacitás tervezése

Az ellenőri kapacitást 20 ellenőri napban határoztam meg, mely 1 fő belső ellenőr munkaidejére épül. A belső ellenőrzési terv végrehajtását Baloghné Kovács Magdolna regisztrált belső ellenőr végzi. Regisztrációs száma: 5112080.

Az ellenőri kapacitás bemutatását az 1. sz. melléklet tartalmazza.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) kormányrendelet előírásai alapján az ellenőrzési tervet úgy állítottam össze, hogy szükség esetén az abban nem szereplő soron kívüli ellenőrzési feladatok is végrehajthatók legyenek. A terven felüli vizsgálatokra, tanácsadásra és egyéb tevékenységre az ellenőrzésre fordítandó időkeret 18 %-át tartalékoltam.

d) A tervezett ellenőrzések felsorolását, a 2018. évi ellenőrzési terv részletes feladatait a következő táblázat tartalmazza.

A 370/2011. (XII.31.) Kormányrendelet (a költségvetési szervek belső kontrollrendszeréről és belső ellenőrzéséről) 32.§-a szerint a költségvetési szervek belső ellenőrzéséről a következő évre vonatkozó - kockázatelemzésen alapuló - ellenőrzési terveket a belső ellenőrzési vezető a tárgyévet megelőző év november 30-ig készíti el, amelyet a Képviselő-testületnek december 31-ig kell jóváhagynia.

Fenti jogszabályi hivatkozások alapján Csemő Község Önkormányzatának 2018. évi belső ellenőrzési tervét a mellékletben foglaltak szerint terjesztem a Tisztelt Képviselő-testület elé.

Kérem a Tisztelt Képviselő-testületet, hogy az előterjesztést tárgyalja meg, és a határozati javaslatot fogadja el.

**HATÁROZATI JAVASLAT**

**…../2017. (XI.22.) sz. határozat**

**Csemő Község Önkormányzatának Képviselő-testülete elfogadja a Baloghné Kovács Magdolna költségvetési minősítéssel rendelkező könyvvizsgáló által összeállított 2018. évi belső ellenőrzési tervet. Utasítja Polgármesteri Hivatalt a szükséges intézkedések megtételére.**

Határidő: azonnal

Felelős: jegyző

Csemő, 2017. november 16.

Dr. Lakos Roland

polgármester